Gedagte vir die dag: Ewigheid in ons harteFoto: Annelize Brits Ek weet alles wat God doen, is vir ewig. Niemand kan daar iets byvoeg of daar iets van wegneem nie. (Prediker 3:14) Ateïste sê hulle glo nie in God nie, maar ek stem nie saam nie. Elke enkele mens op hierdie aarde glo in iets. Sendelinge wat al met stamme in die Amasone gewerk het, het kom vertel dat daardie mense, selfs in afsondering, in ’n god glo. Hulle het dalk nog nooit ’n ander mens buiten hulle stamlede gesien nie en het geen kennis van die evangelie nie, maar hulle weet dat God bestaan. God het die ewigheid in ons geplaas – ’n God-vormige holte wat net Hy kan vul. Hy het ons na sy beeld geskape en ons gees soek na God. Dit is hoe ons gemaak is. Ons is geskep vir die ewigheid. Daardie belofte hou my aan die gang; ek weet daar is ’n beter lewe wat volg. Prediker 3:11 sê vir ons: “Hy het alles mooi gemaak, Hy het aan die mens ’n visie gegee van die ewigheid. Tog kan mense nie die volle omvang van God se werk verstaan nie.” Daar is sekere dinge wat ons nooit aan hierdie kant van die hemel sal weet of verstaan nie, maar ek word deur 1 Korintiërs 13:12 bemoedig wat beloof dat ons nou in ’n dowwe spieël kyk, maar dat ons eendag alles sal sien soos dit werklik is. Almagtige God, dankie dat U die ewigheid in mense se harte gesit het. Ek hou vas aan u belofte dat daar ’n dag sal kom wanneer al my vrae beantwoord sal word. Dankie vir u belofte van ’n ewigheid in die hemel saam met U. Amen.